Fra Tina Tripsen har vi modtaget en fantastisk fortælling fra besættelsestiden, hvor hendes bedsteforældre viste sig som nogle ægte dyreelskere.

Hej

Jeg har en sød og anderledes kort historie.

Min farfar Axel Hansen havde bemærket, at tyskerne ikke behandlede deres hund ordentlig. Han havde blandt andet set den blive slået. Axel og ikke mindst hans hustru, Harriet, havde en stor kærlighed for dyr.

En dag hvor tyskerne besøgte et værtshus i skibhuskvarteret og efterlod hunden bundet udenfor, stjal Axel og et par kammersjukker hunden, hvilket jo nærmest var med livet som indsats, og den blev resten af krigen skjult hos Axel og Harriet, som boede i Ærøgade 2. Efter krigen blev hunden taget til fotograf, og det kom der en fin billedserie ud af.

Jeg har desuden et enkelt billede med Axel og hunden sammen i haven. Billedet er taget i 1946. Hunden blev gammel, og den ligger begravet i haven i Ærøgade.

Hunden hed Lux. Om det er et navn, min farmor og farfar gav den, eller om det var dens oprindelige navn, ved jeg ikke.

Jeg kan supplere historien med at fortælle Axel var tidligere sømand og arbejdede resten af sit arbejdsliv på værftet. Han købte og opførte huset i Ærøgade med hjælp fra Mærsk.

Axel og Harriet var aktive i modstandsbevægelsen. Personer der skulle videre til Sverige har været skjult i skunken i deres hus. Huset er desuden det højeste i kvarteret, og det blev brugt til at “sende fra” under krigen. Jeg har ikke dokumentation for dette, det er overleverede fortællinger.

Mvh. Tina Tripsen

(Barnebarn til Harriet og Axel Hansen).